**Likumprojekta „Grozījumi Publisku izklaides un svētku pasākumu drošības likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai nodrošinātu 2014.gada 7.aprīļa Ministru kabineta (turpmāk – MK) rīkojuma Nr.151 „Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai” 64. uzdevuma izpildi – *visos valsts pārvaldes lēmumos ņemsim vērā nepieciešamību veidot izcilu uzņēmējdarbības vidi. Mazināsim normatīvo aktu skaitu un apjomu, lai samazinātu administratīvo slogu uzņēmējdarbībai. Publiskajā pārvaldē ieviesīsim informācijas atkārtotas izmantošanas principu un dokumentu kopas apstiprināšanas principu. Veiksim konkrētu, uz rezultātu orientētu un mērķtiecīgu rīcību Latvijas Doing Business un Globālās konkurētspējas indeksa reitinga uzlabošanai.* |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Laikā no 2009.gada decembra līdz 2011.gada 31.jūlijam tika īstenots projekts „Administratīvā sloga samazināšana uzņēmējiem Latvijas - Lietuvas pierobežas reģionā (REDBURDEN)” (turpmāk - REDBURDEN projekts). Tā ietvaros tika veikts pētījums ar:   * mērķi – veicināt uzņēmējdarbības attīstību; * uzdevumu – samazināt administratīvo slogu uzņēmējiem Latvijas teritorijas pašvaldībās, kas veidojas no valsts un pašvaldību iestāžu administratīvajām prasībām.   REDBURDEN projekta pētījumu gaitā, analizējot normatīvos aktus un pašvaldību darbību, tika izstrādāti priekšlikumi, kuru ieviešana praksē uzlabotu valsts un pašvaldības iestāžu darba efektivitāti un samazinātu uzņēmēju un fizisko personu resursu patēriņu.  Tā rezultātā REDBURDEN projekta ietvaros tika izstrādāts priekšlikums izstrādāt kritērijus, kuri nosaka, kādiem publiskajiem pasākumiem nepieciešama civiltiesiskā apdrošināšana (diferencēt publiskus pasākumus), un iekļaut tos Publisku izklaides un svētku pasākumu drošības likumā (turpmāk – likums).  2008.gadā Tieslietu ministrija izstrādāja informatīvo ziņojumu „Par publisko pasākumu iedalījumu un kritērijiem, saskaņā ar kuriem publiskajiem pasākumiem var nepiemērot civiltiesisko atbildību” (turpmāk – informatīvais ziņojums). Ziņojuma izstrādes ietvaros Reģionālās attīstības un pašvaldību lietu ministrija apkopoja un izvērtēja 20 pašvaldību un nevalstisko organizāciju priekšlikumus publisko pasākumu iedalījumam un kritērijiem, saskaņā ar kuriem publiskajiem pasākumiem varētu nepiemērot civiltiesisko apdrošināšanu. Minētā informatīvā ziņojuma ietvaros pašvaldību sniegtie priekšlikumi bija vispārīgi, līdz ar to netika virzīti grozījumi likumā. Vienlaikus informatīvajā ziņojumā tika secināts, ka likumā ir ietverts kritērijs publiskiem pasākumiem, kuriem nav nepieciešama atļauja – ja tos rīko valsts vai pašvaldības iestāde, kā arī ja publisks pasākums tiek rīkots telpās vai ja publisks sporta pasākums tiek rīkots sporta bāzēs. Tas nozīmē, ka pārējiem publiskiem pasākumiem, kas noris publiskā telpā, ir nepieciešama pašvaldības atļauja. Savukārt pasākumiem, kas tiek rīkoti privātā telpā, pašvaldības atļauja nav nepieciešama. Vienlaikus rīcībspējīgai fiziskai un juridiskai personai ir jāapdrošina jebkura publiska pasākuma organizatora civiltiesiskā atbildība, taču, ja publiska pasākuma vienīgais organizators ir valsts vai pašvaldības iestāde, tā ir tiesīga neapdrošināt pasākuma organizatora civiltiesisko atbildību.  REDBURDEN projekta ietvaros tika secināts, ka jautājums par publisku pasākumu diferencēšanu, kuriem nepieciešama civiltiesiskā apdrošināšana, joprojām ir aktuāls, tāpēc laika posmā no 2012.gada 6.-31.oktobrim VARAM sadarbībā ar Latvijas Pašvaldību savienību (turpmāk – LPS) apkopoja 21 pašvaldības iesniegtos priekšlikumus par nepieciešamajām izmaiņām Publisku izklaides un svētku pasākumu drošības likumā. Pašvaldību iesniegtie viedokļi norādīja uz trūkumiem publisku pasākumu saskaņošanas jomā, kas skar ne tikai publiska pasākuma organizatorus, bet arī pašvaldību darbiniekus kā minētā likuma piemērotājus.  Analizējot pašvaldību iesniegtos viedokļus, tika secināts, ka likumā *jāparedz iespēja diferencēt publiskus pasākumus, kuriem nav nepieciešama civiltiesiskā apdrošināšana* (saglabājot atļaujas nepieciešamību). VARAM norāda, ka publiski pasākumi atšķiras pēc formas, apmeklētāju skaita, organizēšanas mērķa, u.c. pazīmēm, līdz ar to no praktiskā aspekta tika izvērtēts, ka atsevišķos gadījumos no apdrošināšanas polises kārtošanas ir iespējams atteikties.  Publisku pasākumu, kas norisinās publiskā vietā, organizatoriem ir pienākums noslēgt civiltiesiskās apdrošināšanas līgumu, lai nodrošinātu to, ka zaudējumi, kas pasākuma organizatora darbības vai bezdarbības dēļ pasākuma laikā var rasties trešajām personām, tiktu atlīdzināti. VARAM veiktās izpētes rezultātā pašvaldības informēja, ka dažkārt nav pamatota publiska pasākuma civiltiesiskās apdrošināšanas nepieciešamība. Vairākas pašvaldības pēc praktiskās pieredzes (Daugavpils un Liepājas pilsētas, Ludzas novads, Tukuma novads) ierosināja likuma ietvaros publiskiem pasākumiem noteikt kritērijus, kas nosaka civiltiesiskās apdrošināšanas nepieciešamību. Pašvaldības ierosināja vairākus kritērijus, pēc kuriem vērtēt apdrošināšanas nepieciešamību. Viens no šādiem kritērijiem ir plānotais pasākuma apmeklētāju un dalībnieku skaits. Pašvaldības, kuras atbalsta publisku pasākumu diferencēšanu, lai paredzētu, ka atsevišķiem pasākumiem nav nepieciešama civiltiesiskā apdrošināšana, iesniedza atšķirīgu redzējumu par maksimālo apmeklētāju un dalībnieku skaitu. Tika piedāvāti vairāki varianti – kā maksimālo apmeklētāju un dalībnieku skaitu noteikt 1000, 500, 250, 100, 99. Tika izvēlēts 100 apmeklētāju un dalībnieku variants, jo praksē šādi pasākumi ir samērā viegli pārraugāmi un kontrolējami. Dažkārt civiltiesiskās apdrošināšanas nepieciešamība attur pasākuma organizatorus no iecerētā pasākuma realizācijas (piemēram, jauniešu iniciatīvas). Tostarp, civiltiesiskā apdrošināšana būtu nepieciešama, ja pasākuma laikā plānots izmantot paaugstinātas bīstamības iekārtas vai pirotehniskos izstrādājumus, pasākuma laikā tiek izmantota atklāta uguns, pasākumā piedalās dzīvnieki, pasākuma norises vieta ir pie vai uz ūdens, pasākuma norises vieta ir gaisā.  Tāpat tika secināts, ka likumā *jāparedz iespēja pašvaldībai izsniegt atļauju ilglaicīgiem, vairākkārtīgiem publiskiem pasākumiem* un izmaiņu gadījumā jāparedz iespēja publiska pasākuma organizatoram tikai informēt attiecīgo pašvaldību par izmaiņām publiska pasākuma norisē, kā arī jāparedz pašvaldībai tiesības anulēt atļauju, kas izsniegta ilglaicīgam vai vairākkārtīgam pasākumam, ja tā norises grafikā konstatētas tādas izmaiņas, kas var ietekmēt publiska pasākuma netraucētu un drošu norisi. Pašvaldības praksē ir konstatējušas, ka likuma ietvaros ir nepieciešams paredzēt pašvaldībām iespēju izsniegt atļauju ne tikai vienreizēja publiska pasākuma rīkošanai, bet arī tādiem publiskiem pasākumiem, kas ir ilglaicīgi – norisinās vienā un tajā pašā vietā ar vienu un to pašu mērķi vairākas dienas pēc kārtas (piemēram, ielu muzicēšana vasaras sezonā, fanu organizāciju pasākumi Eiropas vai pasaules čempionātu laikos), kā arī vairākkārtīgiem un pēc satura identiskiem pasākumiem, piemēram, orientēšanās sacensībām. Pašvaldību vērtējumā vairāku atļauju izsniegšana vienveidīgu un ilglaicīgu publisku pasākumu rīkošanai ir administratīvais slogs - nelietderīga kā organizatora, tā pašvaldības resursu izlietošana.  Vienlaikus likumā *jāprecizē publisku pasākumu rīkošanas iesniegumu izskatīšanas process, t.sk. noteiktie laika ierobežojumi.* Rīgas pilsētas pašvaldība norāda, ka atsevišķi publiski pasākumi tiek pieteikti vairākus gadus uz priekšu, un, ievērojot likuma esošo regulējumu, pašvaldībai šie iesniegumi jebkurā gadījumā ir jāizskata desmit dienu laikā no saņemšanas. Jāatzīmē, ka šādiem iesniegumiem visbiežāk nav pievienota lielākā daļa likumā norādīto un obligāti iesniegumam pievienojamo dokumentu, kā rezultātā šādus iesniegumus nav iespējams izskatīt pēc būtības. Tas nozīmē, ka nepieciešams termiņa ierobežojums.  Likumprojekts paredz ietvert regulējumu, ka, ja publiska pasākuma plānotais apmeklētāju un dalībnieku skaits ir virs 100, ja pasākuma laikā plānots izmantot paaugstinātas bīstamības iekārtas vai pirotehniskos izstrādājumus, ja pasākumā tiek izmantota atklāta uguns, tajā piedalās dzīvnieki, kā arī ja pasākuma norises vieta ir pie vai uz ūdens, pasākuma norises vieta ir gaisā, publiska pasākuma organizatoram ir jānodrošina civiltiesiskā apdrošināšana. Pārējos gadījumos šī apdrošināšana nav nepieciešama.  Likumprojekts paredz noteikt, ka ilglaicīga vai vairākkārtīga publiska pasākuma organizatoram, lai tas varētu saņemt tikai vienu pašvaldības izsniegtu atļauju šāda pasākuma rīkošanai, kopā ar detalizēta pasākuma plānu jāiesniedz publiska pasākuma norises grafiks par plānoto periodu un izmaiņu gadījumā par to jāinformē pašvaldība, savukārt pašvaldība nepieciešamības gadījumā informētu atbildīgos dienestus par izmaiņām pasākuma norisē.  Likumprojekts paredz noteikt, ka pasākuma organizators civiltiesiskās apdrošināšanas faktu apliecinošu dokumentu kopijas iesniedz ne vēlāk kā divas darba dienas pirms plānotā pasākuma norises sākuma, tādējādi izvairoties no iespējas, ka divu dienu termiņš iekrīt nedēļas nogalē, proti, sestdienā un svētdienā, kā tas varēja notikt līdz šim.  Lai publiska pasākuma organizators uzņemtos atbildību par kvalitatīvu iesnieguma pieteikuma sagatavošanu, likumprojekts paredz, ka, lai pieteiktu publisku pasākumu un saņemtu atļauju tā rīkošanai, publiska pasākuma organizators pašvaldībai, kuras administratīvajā teritorijā paredzēts šo pasākumu rīkot, iesniegumu iesniedz ne vēlāk kā 10 dienas un ne ātrāk kā 60 pirms plānotā publiskā pasākuma norises sākuma. |
| 3. | Projekta izstrādē iesaistītās institūcijas | REDBURDEN projektu laikā no 2009.gada decembra līdz 2011.gada 31.jūlijam īstenoja šādas institūcijas:   * Latvijas Lauksaimniecības universitāte; * Jelgavas pilsētas Dome; * Šauļu pilsētas pašvaldība; * Šauļu Universitātes Vadības inovāciju centrs.   Likumprojekta izstrādē tika iesaistīta LPS un pašvaldības. Likumprojekta izstrādē tika izmantoti Daugavpils, Liepājas, Rīgas pilsētu, kā arī Ludzas, Ropažu, Smiltenes, Tukuma novadu iesniegtie priekšlikumi.  Likumprojekta izstrādes gaitā notika konsultācijas ar Iekšlietu ministriju, kas konceptuāli atbalsta VARAM izstrādātos grozījumus. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķgrupa ir publisku pasākumu organizatori, kā arī pašvaldību darbinieki kā likuma piemērotāji. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam būs pozitīva finansiālā ietekme uz sabiedrības mērķgrupu – publisku pasākumu organizatoriem, jo likumprojekts paredz diferencēt publiskus pasākumus pēc kritērijiem, kuriem civiltiesiskā apdrošināšana nav nepieciešama, tādējādi tiks samazināti izdevumi publisku pasākumu organizatoriem.  Likumprojektam nebūs finansiālā ietekme uz pašvaldību budžetiem, jo likumprojekts neparedz publisko pasākumu saskaņošanas atļaujas izsniegšanas un citu ar to saistīto izdevumu palielināšanu vai samazināšanu.  Ar likumprojektu tiek samazināts administratīvais slogs publisku pasākumu organizatoriem un pašvaldību darbiniekiem.  Likumprojekts paredz mainīt līdzšinējo administratīvo procedūru, proti, ja pasākumā tiek izmantoti pirotehniskie izstrādājumi, tad pasākuma organizatoram ir jānosūta iesnieguma kopiju arī attiecīgajai Valsts ugunsdzēsības un glābšanas dienesta (turpmāk – VUGD) reģiona daļai. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ņemot vērā to, ka projekts paredz noteikt gadījumus, kad publiska pasākuma organizatoram ir jāslēdz civiltiesiskās apdrošināšanas līgums, nepieciešami grozījumi Tieslietu ministrijas kompetencē esošajos 2007.gada 8.maija MK noteikumos Nr.298 „Noteikumi par publiska pasākuma organizatora civiltiesiskās atbildības obligāto apdrošināšanu”, līdz ar to grozījumu izstrāde būtu jāveic par šiem MK noteikumiem atbildīgajai ministrijai. MK noteikumos jāveic grozījumi attiecībā uz civiltiesiskās atbildības obligātās apdrošināšanas atbildības limitiem, nosakot atbildības limitus par tādiem publiskiem pasākumiem, kuru laikā tiek izmantota atklāta uguns, piedalās dzīvnieki, pasākuma norises vieta ir pie vai uz ūdens, pasākuma norises vieta ir gaisā. Tostarp jāmaina atbildības limiti attiecībā uz plānoto pasākuma apmeklētāju un dalībnieku skaitu, ņemot vērā, ka likumā paredzēts, ka civiltiesiskās apdrošināšanas līgumu jānoslēdz, ja plānotais apmeklētāju un dalībnieku skaits ir virs 100. |
| 2. | Atbildīgā institūcija | Tieslietu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzsākot likumprojekta izstrādi, pārstāvji no LPS tika informēti par likumprojekta izstrādi un aicināti sniegt komentārus un priekšlikumus. |
| 2. | Sabiedrības līdzdalība projekta izstrādē | Pašvaldības sadarbībā ar LPS iesniedza priekšlikumus izmaiņām normatīvajā regulējumā; priekšlikumi tika analizēti un ņemti vērā. |
| 3. | Sabiedrības līdzdalības rezultāti | Pašvaldību pārstāvji izteica priekšlikumus attiecībā uz likumprojektā ietvertajām normām, sniedzot konceptuālu atbalstu VARAM sagatavotajiem grozījumiem likumā, kas paredz administratīvā sloga samazināšanu publisku pasākumu *saskaņošanas jomā.* |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Vietējās pašvaldības, Tieslietu ministrija, Veselības ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Likumprojekts paredz, ka gadījumos, ja pasākumā tiek izmantota pirotehnika, pašvaldība par iesnieguma izskatīšanu informēs attiecīgo VUGD reģiona daļu, tā rezultātā VUGD var tikt pieaicināti uz iesnieguma izskatīšanu. |
| 3. | Cita informācija | Nav. |

Vides aizsardzības

un reģionālās attīstības ministrs R.Naudiņš

Vīza: valsts sekretārs G.Puķītis

06.06.2014. 12:51

E.Spruksts

66016768, [Edgars.Spruksts@varam.gov.lv](mailto:Edgars.Spruksts@varam.gov.lv)